# File:Aremark komm.svgVEDTEKTER FOR AREMARK KOMMUNALE BARNEHAGE

Vedtatt i kommunestyremøtet 13.12.18 sak 100/18

1. **Eierforhold**

Aremark kommunale barnehage eies og drives av Aremark kommune.

**2. Lovgrunnlag**

Aremark kommunale barnehage drives i samsvar med lov om barnehager med forskrifter, forskrift om miljørettet helsevern i barnehager og skoler og de av departementenes til enhver tid fastsatte forskrifter, kommunale vedtak og planer for barnehagen.

**3. Formål og innhold**

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta var på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

Barnehagen skal være en pedagogisk virksomhet. Barnehagen skal gi barn muligheter for lek, livsutfoldelse og meningsfylte opplevelser og aktiviteter. Barnehagen skal ta hensyn til barnas alder, funksjonsnivå, kjønn, sosiale, etniske og kulturelle bakgrunn, herunder samiske barns språk og kultur. Barnehagen skal formidle verdier og kultur, gi rom for barns egen kulturskaping og bidra til at alle barn får oppleve glede og mestring i et sosialt og kultureltfellesskap.

Barnehagen skal støtte barns nysgjerrighet, kreativitet og vitebegjær og gi utfordringer med utgangspunkt i barnets interesser, kunnskaper og ferdigheter.

Barnehagen skal ha en helsefremmende og en forebyggende funksjon og bidra til å utjevne sosiale forskjeller.

Departementet fastsetter nærmere regler om barnehagens innhold og oppgaver (rammeplan) ved forskrift.

Barnehagens eier kan tilpasse rammeplanen til lokale forhold. Med utgangspunkt i rammeplan for barnehagen skal samarbeidsutvalget for hver barnehage fastsette en årsplan for den pedagogiske virksomheten.

Barnehagelovens §1 og §2

**4. Kommunalt styringsorgan**

Levekårsutvalget har ansvar for forvaltning, eieroppgaver i forhold til løpende drift, og at det blir ført tilsyn en gang pr år. Administrativt er barnehage knyttet til virksomhet barnehage.

**5. Styringsorgan i barnehagen**

Barnehagen skal ha et foreldreråd og et samarbeidsutvalg (barnehageloven § 4).

Foreldrerådet består av foreldrene/de foresatte til alle barna og skal fremme deres fellesinteresser og bidra til at samarbeidet mellom barnehagen og foreldregruppen skaper et godt barnehagemiljø.

Aremark kommune har opprettet felles samarbeidsutvalg for Aremark kommunale barnehage og Aremark skole (barnehageloven § 5).

Samarbeidsutvalget skal ha to representanter for skolens elever, en representant for undervisningspersonalet, en representant for andre ansatte i skolen, to representanter for de ansatte i barnehagen, to representanter for foreldrerådet i skolen og to representanter for foreldrerådet i barnehagen. Aremark kommune er representert ved skolens rektor, barnehagens styrer og to politisk valgte representanter.

**6. Åpningstider**

Barnehagen er åpen mandag – fredag med daglig åpningstid fra klokken 06.45 til 17.00. Barnehagen er stengt fire uker i juli, jul- og nyttårsaften og stenger kl. 12.00 onsdag før skjærtorsdag. Barnehagen er også stengt 5 dager pr år til planlegging.

Bemanningen reduseres når antall barn tillater det.

**7. Tilbudets karakter**

Barnehagen tilbyr primært heldagsplasser 3, 4 eller 5 dager pr. uke.

**8. Betaling**

Oppholdet betales etter de satser og regler som til enhver tid er fastsatt av kommunestyret. Betalingen skjer den 20. hver måned 11 måneder i året. Juli er betalingsfri. Manglende foreldrebetaling i to måneder fører til at en mister plassen i barnehagen. Det kan søkes om redusert foreldrebetaling og gratis kjernetid for husholdninger som har en samlet person- og kapitalinntekt under de satser som til enhver tid fastsettes av Stortinget.

**9. Oppsigelse av plassen**

Oppsigelse av tildelt barnehageplass sendes skriftlig til barnehagen som melder fra til kommunekassen. Oppsigelsestid er en måned gjeldene fra den 1. førstkommende måned, og det betales i oppsigelsestiden. For plasser som sies opp etter 1. mai betales det ut juni måned.

**10. Opptak av barn**

Søknadsfristen er 1. mars for hovedopptaket av barn til barnehageåret som starter i august. Barn som har barnehageplass trenger ikke søke såfremt de ikke ønsker endringer i tilbudets karakter, da søker de internt i barnehagen.

Barnehageåret regnes fra 1.august til og med 31. juli påfølgende år.

Barn uten barnehageplass som fyller ett år senest innen utgangen av august det året det søkes om barnehageplass, har lovfestet rett til plass i hovedopptaket samme kalenderår, hvis de søker om plass senest 1. mars. Barn som fyller ett år i september, oktober eller november det året det søkes om barnehageplass, har i samsvar med barnehageloven etter søknad rett til å få plass i barnehage fra den måneden barnet fyller ett år. Barn som er født etter dette har lovfestet rett til barnehageplass i hovedopptaket det påfølgende kalenderår, men kan søke om plass i løpende opptak.

Barn som er bosatt i Aremark kommune har rett til plass i Aremark kommunale barnehage.

Ved ledig kapasitet tas barn opp fortløpende etter skriftlig søknad. Beslutning om løpende tildeling av plasser til barn på venteliste tas av rådmannen etter kriteriene i vedtektenes paragraf 11.

Kommunestyret har delegert opptaksmyndigheten til rådmannen. Formannskapet er klageinstans etter forvaltningslovens bestemmelser. Fylkesmannen er endelig klageinstans.

**11. Opptakskriterier**

Barnehagen tar imot barn bosatt i Aremark kommune i alderen 1-5 år.

Barn fra andre kommuner kan tildeles ledige plasser etter ordinært opptak, men må søke på nytt ved neste ordinære opptak. Det samme gjelder for barn som flytter ut av kommunen.

Lov om barnehager, §13:

* Barn med nedsatt funksjonsevne har rett til prioritet ved opptak. Det skal foretas en sakkyndig vurdering for å vurdere om barnet har nedsatt funksjonsevne.
* Barn som det er fattet vedtak om etter lov om barnevernstjenester §§4-12 og 4-4 annet og fjerde ledd, har rett til prioritet ved opptak.

For øvrig tas det hensyn til:

* Foreldre/foresatte er i arbeid eller utdanning.
* Foreldre/foresatte trenger avlastning/tilsyn av barnet av sosiale/medisinske årsaker.
* Minoritetsspråklige barn over 3 år.
* 5-åringer
* Barn som har stått på venteliste
* Dårlige boforhold, trafikkfarlige strøk mv.

**12. Tilbudets omfang/arealutnytting**

Aremark kommunale barnehage har et godkjent netto leke-/oppholdsareal på 350m2. Hovedregel for arealutnyttingen skal være 5 kvadratmeter leke-/oppholdsareal pr. barn.

Barnehagens kapasitet settes til 70 plasser basert på gjennomsnittlig antall barn på ukebasis.

**13. Helsemessige forhold**

Helsemyndighetene i kommunen har tilsyn med helse- og hygieniske forhold i barnehager og foretar inspeksjon så ofte de finner det påkrevet.

Før et barn begynner i barnehage, skal det legges fram erklæring om barnets helse jfr. § 23 i barnehageloven.

Dersom barnet har møtt til de ordinære undersøkelser på helsestasjonen, kan slik erklæring gis av barnets foresatte på skjema godkjent av Helsedirektoratet. Barnehagens styrer avgjør om et barn pga. for eksempel smittsom sykdom eller allmenntilstand ikke kan være i barnehagen av hensyn til barnet selv eller de andre barna.

**14. Konfidensielle opplysninger**

Konfidensielle skriftlige opplysninger om barn og foresatte oppbevares innelåst i arkivskap, og i kommunenes elektroniske arkivsystem. Kun det faste personalet har tilgang til disse opplysninger. Slike opplysninger skal slettes/makuleres etter gjeldende kassasjonsregler.

**15. Skyss mv.**

Foresatte må selv bringe og hente barn i barnehagen, dersom ikke annen avtale foreligger. Barnehageansatte skal ikke utlevere barn til andre enn foresatte, uten at det foreligger muntlig eller skriftlig beskjed. Barnehagens ansvar overfor barna gjelder i den tiden barnet etter avtale er i barnehagen og ikke veien til og fra hjemmet.

**16.** **Taushetsplikt, opplysningsplikt og politiattest**

Personalet i barnehagen har taushetsplikt etter reglene som gjelder i forvaltningslovens §13. Personalet har opplysningsplikt til sosialtjenesten og barneverntjenesten etter barnehagelovens § 21 og § 22.

Den som skal arbeide i barnehagen, må legge frem tilfredsstillende politiattest etter barnehagelovens § 19.

**17. Internkontroll**

Barnehagen er underlagt regler om internkontroll. Internkontroll føres etter gjeldende forskrift om internkontroll og dokumenteres i egen perm og i Aremark kommunes digitale internkontrollsystem.

**18. Godkjenning**

Aremark kommunestyre vedtar vedtekter for Aremark kommunale barnehage og endringer i disse.